text: LES GRECS SE PRÉPARENT A LA GUERRE.
   Renomee, que tost s’espant,
   Ne se tarja ne tant ne quant :
   Par tote Grece a reconté
   Coment le temple orent robé,
   Com Paris e sa compaignie
   Ont Heleine prise e ravie ;
   Tot a conté, tot a retrait,
   Ensi come il l’aveient fait.
   Mout en furent Grezeis irié.
   A Menelau l’a l’om noncié,
   PageV01P247
   Qu’il aveit sa femme perdue :
   Paris la li aveit tolue,
   A Troie l'en aveit menee;
   Ja poëit estre en sa contree.
   Mout fu Menelaus angoissos,
   Dolenz e tristes e ploros ;
   Mout fu destreiz, mout l’en pesa.
   Ariere a Parte s’en torna.
   Nestor en amena o sei,
   Qui mout l'amot par bone fei :
   De sa honte e de son damage
   Li pesa mout en son corage.
   Menelaus un message prent,
   Si l'enveia delivrement
   A un suen frere qu’il aveit,
   Qui mout bons chevaliers esteit:
   N’aveit en Grece plus vaillant
   Ne plus riche ne plus sachant ;
   Agamennon fu apelez.
   Icil fu a Parte mandez.
   Paris, qui fu a Tenedon,
   II e si autre compaignon,
   Quant l'endemain furent levé
   E del jor parut la clarté, —
   PageV01P248
   Bel tens fist mout come en pascor,
   Qu'es arbres pert e fueille e flor, —
   Monté furent es palefreiz;
   Assez orent riches conreiz.
   L’aveir e la robe ont chargiee
   De que Grece esteit despoilliee,
   Si l’en enveient dreit a Troie,
   E lor prisons a mout grant joie.
   Paris tint par la regne Heleine,
   De li honorer mout se peine :
   Sis cors de grant beauté resplent.
   Prianz o le mieuz de sa gent
   Fu par matin de Troie eissuz,
   Treis liues est contre eus venuz.
   Estrange joie demenerent,
   La ou primes s'entrecontrerent.
   Icil qui les prisons guioënt
   E qui le grant aveir menoënt
   De tot ont fait al rei present,
   PageV01P249
   E il s’en esjoï fortment.
   Son fil Paris aime et joïst,
   E cil li conta tot e dist
   Par ordre, ensi come il alerent,
   Ou e coment il ariverent,
   Coment li temples fu brisiez
   E del grant aveir despoilliez,
   E come il furent asailli
   Ainz qu’as nes fussent reverti.
   Conta li la desconfiture
   Que il firent par nuit oscure,
   E mostra li celi qu'il meine,
   Que pas n'est laide ne vilaine,
   Mout s'en tint li reis a guariz,
   Qu'or cuide estre seürs e fiz
   Que por Heleine seit rendue
   Sa suer, que il ont tant tenue :
   Dreit avra d’eus a sa merci,
   Ainz qu'il en seient mais saisi.
   Mout fu li reis proz e corteis :
   PageV01P250
   Les regnes a noaus d'orfreis
   Prist del palefrei dame Heleine;
   Il toz sous la conduit e meine.
   Mout la conforte e mout li prie
   Qu’ele s'esjoie e ne plort mie :
   Assez li a li reis pramis
   Qu’el sera dame del païs.
   Tant chevauchierent, tant parlerent
   Que es rues de Troie entrerent.
   Onques nus hom a icel jor,
   Ço nos recontent li autor,
   N’aveit oï anceis parler
   De si grant joie demener
   A nule gent qui fussent vis,
   Com le jor firent el païs.
   La nuit furent mout celebré,
   Mout essaucié, mout honoré;
   E l’endemain a grant hautece
   A grant joie e a grant leece
   A Paris Heleine esposee.
   PageV01P251
   Li reis Prianz li a donee :
   Mout li a riches noces faites,
   Ja mais n'ierent iteus retraites.
   Tuit cil de Troie festiverent
   Uit jorz, que onques ne finerent :
   Grant joie aveient que Paris
   Aveit laidiz lor enemis.
   Por essaucement de la gloire
   E por l’onor de la victoire
   Dura la feste uit jorz e plus,
   Si come il l’aveient en us.
   Heleine fu mout honoree
   E mout joïe e mout amee
   Del rei Priant e de sa femme
   E de toz les autres del regne.
   Li frere Paris l’orent chiere
   E ses sorors de grant maniere,
   Fors la devine Cassandra,
   Que mout grant noise demena :
   Qui qu'onques fust liez ne joios,
   Ele faiseit duel angoissos.
   PageV01P252
   A haute voiz a toz diseit
   Que tot certainement saveit
   Qu'or sereit Troie desertee,
   Ja ne sereit mais rabitee :
   Mout en esteit la fin prochaine.
   Mout maudiseit sovent Heleine,
   Mout maudiseit le mariage,
   Et lor diseit que tel damage
   Lor avendreit prochainement,
   Qui durreit pardurablement :
   « Lasse, » fait ele, « quel dolors
   « lert, quant charront cez beles tors,
   « Cist riche mur e cez meisons
   « E cist palais e cist donjons !
   « Ha! quel dolor, quant mi bel frere
   « En seront mort e mis chiers pere !
   « A tart se clamera chaitis,
   « Quant les verra morz e ocis.
   « Ecuba, mere, queus pechiez !
   « Tant sera vostre cuers iriez !
   PageV01P253
   « Tant par a ci fort aventure!
   « Com dolorose porteüre
   « As fait, dame, de tes enfanz!
   « Ocis les t'a li reis Prianz,
   « Qui cest mariage a josté.
   « Haï ! Troie, noble cité,
   « Com grant dolor qu'or fineras,
   « Ja mais jor ne restoreras!
   « Franches dames, franches puceles,
   « N'atendez mie les noveles
   « Qu'orreiz sovent de voz mariz,
   « De voz freres e de voz fiz :
   « Fuiez vos en, bien en est termes.
   « Ou prendriëz vos tantes lermes
   « Com vos covendra a plorer?
   « Ha ! com porra veeir pasmer
   « L'une de vos l’autre sovent !
   « Mout desirasse chierement
   « Mort avenir, s'estre poüst,
   « Ainz que li termes venuz fust,
   PageV01P254
   « Qui s’apareille chascun jor,
   « De la laide mortel dolor. »
   Ensi braeit, ensi criot,
   Si faite vie demenot
   Cassandra : ja repos n'eüst,
   Por nul chasti qui faiz li fust,
   Tant qu’il nel porent endurer.
   Lors l’a li reis faite enfermer
   En une chambre, loinz de gent,
   Ou puis fu assez longement.
   Endementres que ço fu fait,
   Que jo vos ai dit e retrait.
   Es vos Agamennon venu,
   Cui Menelaus ot atendu.
   A Parte vint dreit, ou il ere;
   Mout trova dehaitié son frere
   Por le hontage de sa femme,
   Por le damage de son regne,
   Que li Troïen li ont fait :
   Ne puet muër ne s’en dehait.
   Agamennon esteit mout proz :
   PageV01P255
   Son frere conforta sor toz :
   « Iço », fait il, « mais ne pensez.
   « Guardez que ja hom qui seit nez
   « Se puisse aperceveir ne dire
   « Que vos en aiez duel ne ire.
   « Li preisié home del vieil tens,
   « Qui tant orent valor e sens,
   « Ne conquistrent pas les honors
   « En duel, en lermes ne en plors;
   « Mais quant hom lor faiseit laidure,
   « Si preneient engin e cure
   « Come il s'en poüssent vengier:
   « Si deivent faire chevalier.
   « Qui n’a guerre n’aversité
   « Ne damage ne povreté,
   « Coment conoistra sa valor?
   « Mais cil a cui hom tout honor,
   « Qui les granz cous a a sofrir
   « E les maisniees a tenir,
   « Qu'il seit povres e sofraitos,
   PageV01P256
   « Or seit riches, or bosoignos,
   « A la feiee guaaignanz
   « Et a la feiee perdanz ;
   « Que sis pris creisse e mont e puit,
   « Ne de bien faire ne s’enuit :
   « Ensi conquistrent lor honor
   « Ça en ariers nostre ancessor ;
   « Ensi puet l'om en pris venir.
   « Or n'i a rien del plus sofrir
   « La honte e le damage grant
   « Que nos a fait le rei Priant :
   « Or porchaçons delivrement
   « Que en prenons tel vengement
   « Que nostre honor i seit seüe
   « E par tot le mont conëue.
   PageV01P257
   « Que cil qui naistront a mil anz
   « Puissent bien dire a lor enfanz
   « Qu'onques si hauz dreiz ne fu pris,
   « Come de ço qu’a fait Paris.
   « Grant parole n'a ci mestier,
   « Mais or pensons de l’enveier
   « Par tote Grece sus e jus
   « As reis, as contes e a dus :
   « Somons seient d'aler a Troie.
   « N'i a celui qui de grant joie
   « Ne s'apareut a son poëir
   « O quant que il porra aveir.
   « Quant nostre gent sera jostee
   « E por bataille conreëe,
   « Soz ciel n'a vile ne cité,
   « Tor ne chastel ne fermeté
   « Que de nos se puisse defendre ;
   « E qui Paris porra vif prendre,
   « Sil pende l’om come larron.
   « Si asprement nos en venjons
   « Que tote Troie en seit fondue
   « E craventee e abatue. »
   PageV01P258
   Senz autre respit quin fust pris,
   Ont par Grece lor mes tramis.
   N'i ot rei ne duc n'aumaçor,
   Riche conte ne vavassor,
   Qui ne seit baniz e somons :
   Oïr poëz d'auquanz les nons.
   Danz Patroclus, danz Achillès
   E li tres proz Diomedès
   E li beaus Eürialus
   E li forz reis Telepolus
   Vindrent a Parte, ou cil esteient
   Qui de l’uevre s’entremeteient.
   Conseil pristrent comunaument,
   Quant avreient josté lor gent,
   Qu'il ireient senz demorance
   D'Eleine prendre la venjance :
   De l’ost joster ont conseil pris
   E del navie, qu'il seit quis.
   PageV01P259
   Icil que jo vos ai nomé,
   O ceus qu'i erent assemblé,
   Firent Agamemnon seignor
   E sor eus toz empereor.
   Tote la gent qu'il josteront
   E qui al siege a Troie iront
   Seront desoz sa seignorie,
   E de toz avra la baillie :
   A lui del tot obeïront,
   Son buen e son plaisir feront.
   Autresi riches reis e dus
   Jostisera quatorze e plus
   Come il esteit, mais nequeden,
   Par grant esguart e par grant sen,
   L’ont il eslit desor eus toz,
   Quar mout esteit sages e proz.
   Mout est ja ceste uevre aatie :
   De rechief ont Grece banie
   PageV01P260
   Si faitement, par tel maniere,
   O seit par force o par preiere,
   Ja n’i avra grant ne petit
   De remaneir quiere respit.
   De nes, d'armes e de conreiz
   Firent par tot granz apareiz,
   Si qu'al terme qui mis i est
   Fussent trestuit guarni e prest :
   A Temese dreit al rivage
   Ajosteront tot lor barnage;
   Puis movront tuit comunaument,
   Dès qu'il avront oré e vent.
   S’a Troie pueent ariver,
   Mout en seront fort a geter;
   Mout en seront ainz lances fraites
   E espees de fuerre traites;
   PageV01P261
   Mout i avra ainz chevaliers.
   Abatuz morz de lor destriers.
   Adès en estovra morir :
   Autrement ne puet avenir.
  